Peste 12 milioane de români îşi ţin economiile la bancă. Suma medie depusă într-un depozit bancar este de 7.500 de lei. Dobanda încasată este de circa 2,5% pe an, adică un venit anual de 187 de lei, din care se reţine la sursă impozitul pe venit de 16%. Venitul net devine astfel 157 de lei. Însă cum proiectul de Cod fiscal impune un plafon minim de circa 800 de lei, rezultă că respectivul deponent va plăti CASS mai mare decât venitul încasat efectiv dacă nu are alte surse de venit. Dacă deponentul este salariat sau pensionar, este exclus de la plata acestei contribuţii pentru că CASS este deja plătit.

Introducerea contribuţiei la asigurările sociale de sănătate (CASS) pentru veniturile din investiţii şi impunerea unui plafon minim de plată de circa 800 de lei pe an descurajează economisirea populaţiei şi va duce la apariţia unor situaţii în care investitorul sau deponentul la bancă, care nu este nici salariat şi nici pensionar, va avea de plătit o taxă mai mare decât venitul încasat, susţin managerii de fonduri mutuale, cu active în gestiune de peste 19 miliarde de lei. Ei cer Parlamentului să elimine această prevedere din proiectul de Cod fiscal.